CELEX: 32020D0590
Language: sk
Date: 2020-04-24 00:00:00
Title: Vykonávacie rozhodnutie Komisie (EÚ) 2020/590 z 24. apríla 2020, ktorým sa mení rozhodnutie (EÚ) 2019/784, pokiaľ ide o aktualizáciu príslušných technických podmienok týkajúcich sa frekvenčného pásma 24,25 – 27,5 GHz [oznámené pod číslom C(2020) 2542] (Text s významom pre EHP)

30.4.2020   
               
               
                  SK
               
               
                  Úradný vestník Európskej únie
               
               
                  L 138/19
               
            
         VYKONÁVACIE ROZHODNUTIE KOMISIE (EÚ) 2020/590
         z 24. apríla 2020,
         ktorým sa mení rozhodnutie (EÚ) 2019/784, pokiaľ ide o aktualizáciu príslušných technických podmienok týkajúcich sa frekvenčného pásma 24,25 – 27,5 GHz
         
            
               [oznámené pod číslom C(2020) 2542]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na rozhodnutie Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (rozhodnutie o rádiovom frekvenčnom spektre) (1), a najmä na jeho článok 4 ods. 3,
         keďže:
         
                     (1)
                  
                  
                     Vykonávacím rozhodnutím Komisie (EÚ) 2019/784 (2) sa harmonizujú základné technické podmienky pre dostupnosť a efektívne využívanie frekvenčného pásma 24,25 – 27,5 GHz v Únii pre pozemské systémy, ktoré zabezpečujú poskytovanie bezdrôtových širokopásmových elektronických komunikačných služieb.
                  
               
                     (2)
                  
                  
                     Frekvenčné pásmo 24,25 – 27,5 GHz (ďalej len „26 GHz“) sa globálne harmonizovalo pre medzinárodné mobilné telekomunikácie (3) na Svetovej rádiokomunikačnej konferencii 2019 (WRC-19), a to zmenami Rádiokomunikačného poriadku vypracovanými rádiokomunikačným sektorom Medzinárodnej telekomunikačnej únie (ITU-R).
                  
               
                     (3)
                  
                  
                     Rádiokomunikačný poriadok ITU-R v znení zmien (4) zaviedol globálne hraničné hodnoty mimopásmových emisií (ďalej len „ochranné hraničné hodnoty“) uplatniteľné v dvoch stupňoch na pozemské bezdrôtové systémy novej generácie (5G), ktoré zabezpečujú poskytovanie bezdrôtových širokopásmových elektronických komunikačných služieb vo frekvenčnom pásme 26 GHz na ochranu pasívnej služby družicového prieskumu Zeme [ďalej len „EESS (pasívna)“] vo frekvenčnom pásme 23,6 – 24 GHz (5). Tieto ochranné hraničné hodnoty sú menej prísne ako hraničné hodnoty harmonizované na úrovni EÚ (6). Uplatňovanie prvostupňových hraničných hodnôt v EÚ by malo zabezpečiť včasnú dostupnosť zariadení 5G a urýchliť investície do infraštruktúry 5G na jednotnom trhu. Druhostupňové hraničné hodnoty spolu s požiadavkou, aby sa vo vhodnom frekvenčnom rozsahu do 23,6 GHz nezavádzali žiadne pozemské systémy s vysokou hustotou na poskytovanie služieb bezdrôtového prístupu, zabezpečujú primeranú ochranu EESS (pasívnej), ako aj družicovej meteorológie vo frekvenčnom pásme 23,6 – 24 GHz.
                  
               
                     (4)
                  
                  
                     Prvostupňové ochranné hraničné hodnoty uplatniteľné do 1. septembra 2027 podľa Rádiokomunikačného poriadku ITU-R môžu zvýšiť riziko škodlivého rušenia globálnej EESS (pasívnej) (napr. systém Copernicus a určité meteorologické satelity) v závislosti od tempa zavádzania pozemských bezdrôtových systémov novej generácie (5G) vo frekvenčnom pásme 26 GHz. Preto je nevyhnutné, aby sa druhostupňové ochranné hraničné hodnoty uplatňovali pred začiatkom hromadného zavedenia 5G v Únii, ktoré sa očakáva od roku 2025 (7).
                  
               
                     (5)
                  
                  
                     Pokračujúce uplatňovanie súčasných prísnejších ochranných hraničných hodnôt harmonizovaných na úrovni EÚ na jednotnom trhu by zabezpečilo väčšiu ochranu EESS (pasívnej) na celom území Únie. Uplatňovanie ochranných hraničných hodnôt v Únii, ktoré sa líšia od hodnôt uplatňovaných v ostatných častiach sveta, a to najmä tým, že sú prísnejšie, by však mohlo ovplyvniť mieru dostupnosti a výberu zariadení, čo môže mať zasa negatívny vplyv na náklady na vybavenie a rozsah investícií do vysokokapacitných sietí 5G.
                  
               
                     (6)
                  
                  
                     Rezolúcia WRC-19 č. 242, ktorá je neoddeliteľnou súčasťou Rádiokomunikačného poriadku ITU-R, uznáva, že frekvenčné pásma bezprostredne pod frekvenčným pásmom 23,6 – 24 GHz nie sú určené na využívanie mobilnými aplikáciami s vysokou hustotou. Toto uznanie na medzinárodnej úrovni prispieva k ochrane EESS (pasívnej) v tomto frekvenčnom pásme popri druhostupňových ochranných hraničných hodnotách, ktoré sa podľa Rádiokomunikačného poriadku ITU-R vzťahujú na frekvenčné pásmo 26 GHz. Takéto opatrenia zlepšujú ochranu EESS (pasívnej) a kvalitu satelitných údajov potrebných na predpovede počasia. Na tento účel by v Únii nemalo dochádzať k novým prípadom zavádzania pozemských systémov, ktoré zabezpečujú poskytovanie elektronických komunikačných služieb vo frekvenčnom pásme 22 – 23,6 GHz. Okrem toho sa môžu zvážiť príslušné opatrenia na zabezpečenie ochrany EESS (pasívnej), ak takéto systémy môžu byť zavedené pri vysokej hustote v danom frekvenčnom pásme mimo Únie.
                  
               
                     (7)
                  
                  
                     Podľa článku 4 ods. 2 rozhodnutia č. 676/2002/ES a vzhľadom na naliehavú potrebu zachovať regulačnú istotu na jednotnom trhu s cieľom vykonať článok 54 smernice Európskeho parlamentu a Rady (EÚ) 2018/1972 (8) Komisia požiadala Európsku konferenciu poštových a telekomunikačných administratív (ďalej len „CEPT“) (9), aby na základe mandátu Komisie pre CEPT vypracovala harmonizované technické podmienky využívania frekvenčného spektra na podporu zavedenia pozemských bezdrôtových systémov novej generácie (5G) v Únii (10) so zámerom posúdiť všetky úpravy ochranných hraničných hodnôt podľa vykonávacieho rozhodnutia (EÚ) 2019/784 a podať o nich správu.
                  
               
                     (8)
                  
                  
                     V reakcii na to CEPT predložila technické informácie v liste zo 6. marca 2020 (11), v ktorom sa objasňuje časť požiadavky Komisie, a zároveň sa odporúča uprednostniť prístup k ochrane EESS (pasívnej) vo frekvenčnom pásme 23,6 – 24 GHz, pričom sa zohľadní výsledok WRC-19 a potreba dlhodobej ochrany EESS (pasívnej). Tento prístup zahŕňa najmä skorší dátum prechodu na druhostupňové hraničné hodnoty, aby sa zabránilo riziku masového uvádzania zariadení 5G na trh použitím prvostupňových hraničných hodnôt, ako aj požiadavky na zabránenie zavádzania pozemských systémov s vysokou hustotou, ktoré zabezpečujú poskytovanie bezdrôtových širokopásmových elektronických komunikačných služieb vo frekvenčnom pásme 22 – 23,6 GHz.
                  
               
                     (9)
                  
                  
                     Preto by sa malo vykonávacie rozhodnutie (EÚ) 2019/784 zmeniť s cieľom zachovať rovnováhu politík Únie o zavádzaní 5G a monitorovaní atmosféry a povrchu Zeme a podporiť úlohu Únie ako lídra v globálnom ekosystéme zariadení a služieb 5G.
                  
               
                     (10)
                  
                  
                     Okrem toho CEPT vypracovala súbor technických nástrojov (12) na riešenie zavádzania 5G vo frekvenčnom pásme 26 GHz na základe využívania frekvenčného spektra v rámci iných režimov udeľovania povolení, než sú individuálne práva na používanie, a to napríklad všeobecné povolenie alebo kombinované individuálne/všeobecné povolenie. Tento súbor nástrojov poskytuje usmernenie členským štátom týkajúce sa niektorých možných riešení, ktoré majú vykonať na vnútroštátnej úrovni v súlade so svojimi povinnosťami v danom frekvenčnom pásme a s prihliadnutím na pokračujúce zavádzanie družicových pozemských staníc v rámci EESS, kozmického výskumu a pevnej družicovej služby.
                  
               
                     (11)
                  
                  
                     Opatrenia stanovené v tomto rozhodnutí sú v súlade so stanoviskom Výboru pre rádiové frekvenčné spektrum zriadeného rozhodnutím č. 676/2002/ES,
                  
               PRIJALA TOTO ROZHODNUTIE:
         
            Článok 1
            Vykonávacie rozhodnutie (EÚ) 2019/784 sa mení takto:
            
                        1.
                     
                     
                        V článku 2 sa prvý odsek nahrádza takto:
                        „Členské štáty do 30. júna 2020 určia a sprístupnia na nevýhradnom základe frekvenčné pásmo 24,25 – 27,5 GHz pre pozemské systémy, ktoré zabezpečujú poskytovanie bezdrôtových širokopásmových elektronických komunikačných služieb, v súlade so základnými technickými podmienkami stanovenými v prílohe.“;
                     
                  
                        2.
                     
                     
                        V článku 7 sa prvý odsek nahrádza takto:
                        „Členské štáty predložia Komisii do 30. septembra 2020 správu o vykonávaní tohto rozhodnutia.“
                     
                  
                        3.
                     
                     
                        Príloha sa mení v súlade s prílohou k tomuto rozhodnutiu.
                     
                  
         
            Článok 2
            Toto rozhodnutie je určené členským štátom.
         
         
            V Bruseli 24. apríla 2020
            
               
                  Za Komisiu
               
               Thierry BRETON
               
                  člen Komisie
               
            
         
         
            (1)  Ú. v. ES L 108, 24.4.2002, s. 1.
         
            (2)  Vykonávacie rozhodnutie Komisie (EÚ) 2019/784 zo 14. mája 2019 o harmonizácii frekvenčného pásma 24,25 – 27,5 GHz pre pozemské systémy, ktoré zabezpečujú poskytovanie bezdrôtových širokopásmových elektronických komunikačných služieb v Únii (Ú. v. EÚ L 127, 16.5.2019, s. 13).
         
            (3)  Podľa rezolúcie ITU-R č. 750 (revidovanej na WRC-19) o kompatibilite medzi službou družicového prieskumu Zeme (pasívnou) a príslušnými aktívnymi službami.
         
            (4)  http://www.itu.int/pub/R-REG-RR (vydanie z 2020).
         
            (5)  V prípade základňových staníc/koncových zariadení 5G ide o tieto frekvencie: –33/–29 dBW/200MHz do 1. septembra 2027 (prvý stupeň) a –39/–35 dBW/200MHz po tomto dátume (druhý stupeň).
         
            (6)  t. j. dodatočné základné hraničné hodnoty v tabuľkách 4 a 6 v prílohe k vykonávaciemu rozhodnutiu (EÚ) 2019/784.
         
            (7)  Pozri oznámenie Komisie „5G pre Európu: akčný plán“, COM(2016) 588 final.
         
            (8)  Smernica Európskeho parlamentu a Rady (EÚ) 2018/1972 z 11. decembra 2018, ktorou sa stanovuje európsky kódex elektronických komunikácií (Ú. v. EÚ L 321, 17.12.2018, s. 36).
         
            (9)  List adresovaný CEPT z 20. decembra 2019 [Výbor pre elektronické komunikácie, projektový tím 1, dokument č. ECC PT1 (20)011].
         
            (10)  Dokument č. RSCOM16-40rev3.
         
            (11)  List CEPT zo 6. marca 2020„Reakcia CEPT na dodatočné informácie o vplyve výsledku WRC-19 na harmonizované technické podmienky pre frekvenčné pásmo 26 GHz“ [Výbor pre elektronické komunikácie, dokument č. ECC(20)055].
         
            (12)  Napríklad (návrh) správy ECC č. 317 „Ďalšie úsilie, pokiaľ ide o frekvenčné pásmo 26 GHz, na riešenie využívania frekvenčného spektra v rámci iných režimov udeľovania povolení, než sú individuálne práva na používanie: súbor technických nástrojov na pomoc správe [schválená Výborom pre elektronické komunikácie (ECC) na verejnú konzultáciu 6. marca 2020].
      
      
         
            PRÍLOHA
            Príloha k vykonávaciemu rozhodnutiu (EÚ) 2019/784 sa mení takto:
            
                        1.
                     
                     
                        Tabuľka 4 sa nahrádza takto:
                        
                           „Tabuľka 4
                        
                        
                           Dodatočná základná hraničná hodnota výkonu základňovej stanice
                        
                        
                                    Frekvenčný rozsah
                                 
                                 
                                    Maximálny TRP
                                 
                                 
                                    Šírka pásma použitá pri meraní
                                 
                                 
                                    Nadobudnutie účinnosti
                                 
                              
                                    23,6 – 24,0 GHz
                                 
                                 
                                    –33 dBW
                                 
                                 
                                    200 MHz
                                 
                                 
                                    nadobudnutie účinnosti tohto rozhodnutia  (1)
                                    
                                 
                              
                                    –39 dBW
                                 
                                 
                                    200 MHz
                                 
                                 
                                    1. januára 2024 (2)
                                    
                                 
                              
                  
                        2.
                     
                     
                        Tabuľka 6 sa nahrádza takto:
                        
                           „Tabuľka 6
                        
                        
                           Dodatočná základná hraničná hodnota výkonu koncovej stanice
                        
                        
                                    Frekvenčný rozsah
                                 
                                 
                                    Maximálny TRP
                                 
                                 
                                    Šírka pásma použitá pri meraní
                                 
                                 
                                    Nadobudnutie účinnosti
                                 
                              
                                    23,6 – 24,0 GHz
                                 
                                 
                                    –29 dBW
                                 
                                 
                                    200 MHz
                                 
                                 
                                    nadobudnutie účinnosti tohto rozhodnutia
                                 
                              
                                    –35 dBW
                                 
                                 
                                    200 MHz
                                 
                                 
                                    1. januára 2024 (3)
                                    
                                 
                              
                  
               (1)  Členské štáty nepovolia nové zavádzanie pozemských systémov, ktoré zabezpečujú poskytovanie bezdrôtových širokopásmových elektronických komunikačných služieb v Únii vo frekvenčnom rozsahu 22 – 23,6 GHz, s cieľom zabezpečiť primeranú ochranu služby družicového prieskumu Zeme (pasívnej) a rádioastronomickej služby vo frekvenčnom pásme 23,6 – 24 GHz spolu s hraničnou hodnotou uplatniteľnou po 1. januári 2024.
            
               (2)  Táto hraničná hodnota platí pre základňové stanice uvedené do prevádzky po 1. januári 2024. Táto hraničná hodnota neplatí pre základňové stanice, ktoré boli uvedené do prevádzky pred týmto dátumom. Pre dané základňové stanice sa po 1. januári 2024 naďalej uplatňuje hraničná hodnota –33 dBW/200 MHz. Členské štáty zvážia dodatočné opatrenia na posúdenie a zmiernenie celkového vplyvu týchto základňových staníc v súvislosti s ich povinnosťou podľa článku 3 písm. a), pokiaľ ide o službu družicového prieskumu Zeme (pasívnu). Takéto opatrenia zahŕňajú prispôsobenie veľkosti pridelených blokov, konfigurácie antény, výkonu vo vnútornej oblasti bloku alebo prieniku zariadení.“
            
               (3)  Táto hraničná hodnota platí pre koncové stanice uvedené do prevádzky po 1. januári 2024. Táto hraničná hodnota neplatí pre koncové stanice, ktoré boli uvedené do prevádzky pred týmto dátumom. Pre dané koncové stanice sa po 1. januári 2024 naďalej uplatňuje hraničná hodnota –29 dBW/200 MHz.“